Babelscape/SREDFM huggingface dataset:
Νίκος Μπαχαρίδης

Ο Νίκος Μπαχαρίδης είναι Έλληνας πρώην ποδοσφαιριστής και πλέον προπονητής ποδοσφαίρου.Γεννήθηκε στις 20 Οκτωβρίου 1976 στο Νέο Σιδηροχώρι του Νομού Ροδόπης. Είναι ο μοναδικός Έλληνας αθλητής που ανέβηκε συνολικά 5 κατηγορίες ποδοσφαίρου ξεκινώντας από το β τοπικό πρωτάθλημα μέχρι την Σούπερ Λίγκα, φορώντας τη φανέλα της ίδιας ομάδας του Πανθρακικού. Αγωνίζόταν κυρίως ως κεντρικός αμυντικός.
Άθμονον

Το Άθμονον ή "Αθμονία" () (ο δήμος: Αθμονίας, Δήμος Αθμονέων) ήταν αρχαίος οικισμός και δήμος της Κεκροπίδας (περιοχή της Αρχαίας Αττικής και φυλή της αρχαίας Αθήνας). Θεωρούταν ένας από τους δώδεκα δήμους της Αττικής που είχε ιδρύσει ο βασιλιάς Κέκροπας.
Αρτεμίδωρος ο Εφέσιος

Ο Αρτεμίδωρος ο Εφέσιος ήταν αρχαίος Έλληνας γεωγράφος που έζησε τον 1ο αιώνα π.Χ. Ο Αρτεμίδωρος συνέγραψε τα "Γεωγραφούμενα" (ή αλλιώς "Περίπλους") σε 11 βιβλία, έργο που υπήρξε πηγή για τον μεγάλο γεωγράφο Στράβωνα, καθώς και τον Πλίνιο, ενώ φαίνεται ότι είχε επισκεφθεί την Ερυθρά Θάλασσα, την Αίγυπτο, την Ιταλία, την Ισπανία και μέρος του Ατλαντικού Ωκεανού. Από τα Γεωγραφούμενα σώθηκαν ως τις ημέρες μας αποσπάσματα και περίληψη που παραθέτει ο Μαρκιανός.

* Ο Αρτεμίδωρος Δαλδιανός, ερμηνευτής ονείρων που έζησε στην Έφεσο, δεν πρέπει να συγχέεται με τον γεωγράφο.
Λευκονόη

Η Λευκονόη ή "Λευκόνιον" ή "Λευκόνοιον", (), (ο δήμος: Λευκονόης) ήταν αρχαίος οικισμός - πόλη και δήμος της Λεοντίδας (περιοχή της Αρχαίας Αττικής και φυλή της αρχαίας Αθήνας).
Νταϊάνα, πριγκίπισσα της Ουαλίας

H Νταϊάνα, πριγκίπισσα της Ουαλίας (γεννημένη ως Νταϊάνα Φράνσις Σπένσερ, 1 Ιουλίου 1961 – 31 Αυγούστου 1997) ήταν μέλος της Βρετανικής βασιλικής οικογένειας ως η πρώτη σύζυγος του Καρόλου, πρίγκιπα της Ουαλίας, ο οποίος είναι ο μεγαλύτερος γιος της βασίλισσας Ελισάβετ Β' και ο πρώτος διάδοχος του βρετανικού θρόνου. 

Η Νταϊάνα γεννήθηκε στην οικογένεια Σπένσερ, μια οικογένεια της βρετανικής αριστοκρατίας με βασιλική καταγωγή και ήταν το τέταρτο παιδί και η τρίτη κόρη του Τζον Σπένσερ, Υποκόμη Όλθοπ, και της Φράνσις Σαντ Κιντ. Μεγάλωσε στο Παρκ Χάουζ, που βρίσκεται στο Σάντριγχαμ, και έλαβε βασική εκπαίδευση στην Αγγλία και την Ελβετία. Το 1975, όταν ο πατέρας της απέκτησε τον τίτλο του Κόμη Σπένσερ, εκείνη έγινε γνωστή ως "Λαίδη" Νταϊάνα Σπένσερ. Για πρώτη φορά ήρθε στο φως της δημοσιότητας τον Φεβρουάριο του 1981, όταν ανακοινώθηκε ο αρραβώνας της με τον πρίγκιπα Κάρολο.

Ο γάμος της με τον πρίγκιπα της Ουαλίας έγινε στις 29 Ιουλίου 1981, στον Καθεδρικό ναό του Αγίου Παύλου στο Λονδίνο και μεταδόθηκε από την τηλεόραση σε 750 εκατομμύρια ανθρώπους παγκοσμίως. Καθ' όλη την διάρκεια του γάμου της, η Νταϊάνα απέκτησε τους τίτλους Πριγκίπισσα της Ουαλίας, Δούκισσα της Κορνουάλης, Δούκισσα του Ρόθσι και Κόμισσα του Τσέστερ. Απέκτησε δύο γιους, τον Πρίγκιπα Ουίλιαμ και τον Πρίγκιπα Χάρι, οι οποίοι ήταν τότε στη δεύτερη και την τρίτη θέση αντίστοιχα της γραμμής διαδοχής για τον βρετανικό θρόνο. Ως Πριγκίπισσα της Ουαλίας, η Νταϊάνα ανέλαβε διάφορα βασιλικά καθήκοντα εξ ονόματος της βασίλισσας Ελισάβετ και την εκπροσώπησε σε περιοδείες της στο εξωτερικό. Έγινε ιδιαίτερα γνωστή για το φιλανθρωπικό της έργο και για την υποστήριξη που παρείχε στη Διεθνή Εκστρατεία Απαγόρευσης των Ναρκών Ξηράς και για την αντιμετώπιση της νόσου AIDS. Ασχολήθηκε με δεκάδες φιλανθρωπικά ιδρύματα, συμπεριλαμβανομένου του Νοσοκομείου Γκρέιτ Όρμοντ Στριτ του Λονδίνου, στο οποίο διετέλεσε πρόεδρος από το 1989.

Η Νταϊάνα παρέμεινε στο προσκήνιο των παγκοσμίων μέσων ενημέρωσης σε όλη την διάρκεια του γάμου της αλλά και μετά το τέλος του, ο οποίος τερματίστηκε με διαζύγιο στις 28 Αυγούστου 1996. Η προσοχή των μέσων ενημέρωσης και του πλήθους κορυφώθηκε μετά τον θάνατό της σε αυτοκινητιστικό δυστύχημα στη σήραγγα Ponte del' Alma στο Παρίσι στις 31 Αυγούστου 1997. Η απώλεια της ζωής της προκάλεσε κύμα συγκίνησης σε όλο τον πλανήτη ενώ την κηδεία της παρακολούθησαν μέσω του BBC 32,10 εκατομμύρια άνθρωποι μόνο στο Ηνωμένο Βασίλειο. Ο θάνατος της πριγκίπισσας Νταϊάνα προκάλεσε τεράστια θλίψη σε όλο τον κόσμο. Μάλιστα, ο δεύτερος γιος της Πριγκίπισσας Νταϊάνας, Χάρι, δήλωσε μετά από χρόνια από τον θάνατο της: «Ο θάνατος της μητέρας μου, άφησε ένα τεράστιο συναισθηματικό κενό μέσα μου». 

Η Νταϊάνα ήθελε να μεγαλώσει τους δυο γιούς της με τον πιο φυσιολογικό τρόπο, όπως να περιμένουν στη σειρά στα McDonald's, να επισκέπτονται μουσεία και μέρη ψυχαγωγίας. 

right|250px|thumb|Πριγκίπισσα Νταϊάνα
Θρία

Η Θρία ή "Θριώ" ή "Θριαί" ή "Θριούς" (), (ο δήμος: Θρίας ή Δήμος Θριασίων) ήταν αρχαίος οικισμός και δήμος της Οινηίδας (περιοχή της Αρχαίας Αττικής και φυλή της αρχαίας Αθήνας).
Άγγελος Γραμμένος

Ο Άγγελος Γραμμένος (Κέρκυρα 15 Μαρτίου 1951-) είναι Έλληνας ηθοποιός του θεάτρου του κινηματογράφου και της τηλεόρασης και Πολιτικός.
Γεώργιος Γοβατζιδάκης

Ο Γεώργιος Γοβατζιδάκης (1877- 1944), διετέλεσε οπλαρχηγός στις κρητικές επαναστάσεις 1896 και 1897.

Με δικό του στρατιωτικό σώμα πρωτοστάτησε στην επανάσταση του Θερίσου και κατά τους Βαλκανικούς πολέμους 1912-1913 πολέμησε ως αρχηγός δικού του εκστρατευτικού σώματος στην Ήπειρο στην περιφέρεια Παραμυθιάς. Πήρε μέρος στις μάχες Φαναρίου και Παραμυθιάς κοντά στον ποταμό Αχέροντα και, αφού κατέλαβε και απελευθέρωσε τα γύρω χωριά, κυρίευσε μετά από έφοδο το φρούριο Καστρί την 2/1/1913, του οποίου και πήρε ως λάφυρο την τουρκική σημαία. Μετά το τέλος του πολέμου την εκόμισε με θριαμβευτική τελετή στο υπουργείο Στρατιωτικών. Έλαβε τα συγχαρητήρια του συνταγματάρχου υπίτου Σαπουντζάκη.
Ο Ελευθέριος Βενιζέλος σε επιστολή του προς τον βουλευτή Ρεθύμνης Ελευθέριο Γοβατζιδάκη τον αποκάλεσε αυτάδελφο.
Αθηναϊκή Πολυφωνία

Η Αθηναϊκή Πολυφωνία υπήρξε ολιγομελές ανδρικό φωνητικό Σύνολο μουσικής δωματίου, εξειδικευόμενο κυρίως στη μουσική της Αναγέννησης και στους κλασικούς δημιουργούς. Ιδρύθηκε το 1986 από τον Καλλιτεχνικό του διευθυντή και μαέστρο Θρασύβουλο Κάββουρα και έλαβε μέρος στο Α' Διεθνές Χορωδιακό Φεστιβάλ Αθηνών εκείνης της χρονιάς.

To 1989 κατέκτησε το Α' βραβείο και χρυσό Μετάλλιο στο Διεθνές Φεστιβάλ Μουσικής Δωματίου της Τακαράτσουκα (Takarazuka) στην Ιαπωνία, ενώ το 1990 και το 1992 απέσπασε τιμητικές διακρίσεις σε μη διαγωνιστικά Φεστιβάλ στην Ταϊβάν και τη Νότια Κορέα αντίστοιχα.

Με τη διοργάνωση του "Διεθνούς Χορωδιακού Φεστιβάλ Αθηνών" το Σύνολο ανέπτυξε κατά τη δεκαετία του '90 πολιτισμικές επαφές με Μουσικούς Οργανισμούς και Συγκροτήματα σε όλο τον κόσμο. Είναι ιδρυτικό μέλος των Μουσικών Εταιρειών "International Choral Network", που εδρεύει στο Μαρκτόμπερντορφ της Γερμανίας και "International Federation for Choral Music", που εδρεύει στις ΗΠΑ.

Παλαιότερα μέλη (δεν συμμετείχαν στο σχήμα μέχρι το 1996): Ασωνίτης Περικλής*, Γαβριηλίδης Μάκης, Γεωργαλής Κώστας, Δημήτριεφ Θεοδ., Καλαϊτζίδης Κυρ., Κουρκούτης Ανδρ*., Κωστάκης Κων/νος*, Μαρόπουλος Παύλος, Μανωλάκης Γιάννης, Μηνιάτης Νίκος, Μπαργιωτάκης Τάσσος*, Μπερής Σταύρος*, Ράπτης Απόστολος, Φλωράκης Κώστας*, Ψύχας Παντελής.

Μέλη το 1996: Κυριαζής Πέτρος, Λάγκας Βασίλης, Λουκόπουλος Παύλος*, Μαθιουδάκης Δημήτρης, Μπάσης Αλέκος*, Μαύρος Βασίλης, Παπαβλασσόπουλος Γιάννης*, Σαμοΐλης Πάνος*, Τζαβάρας Τάσος*, Τσιλιακός Λευτέρης, Χαλκιάς Δημήτρης, Χούπας Δημήτρης*, Μανώλης Νίκος*.

Το Σύνολο ανέστειλε τις εμφανίσεις του εκείνη τη χρονιά, συνεχίζει όμως να δραστηριοποιείται σε μουσικές παραγωγές και εκδηλώσεις.
Χέρτα Μύλερ

Η Χέρτα Μύλερ ("Herta Müller", 17 Αυγούστου 1953) είναι Γερμανίδα συγγραφέας έργων μυθοπλασίας, κάτοχος του Βραβείο Νόμπελ Λογοτεχνίας, (2009). ..

Γεννήθηκε στο Νίτσκιντορφ στη Ρουμανία στις 17 του Αυγούστου 1953. Ανήκει στη γερμανόφωνη μειονότητα της δυτικής Ρουμανίας (περιοχή Μπανάτ). Από το 1987 ζει στην Ομοσπονδιακή Δημοκρατία της Γερμανίας και από τις αρχές της δεκαετίας του 1990 το έργο της έχει βρει διεθνή αναγνώριση και έχει μεταφραστεί σε 20 γλώσσες.
Εμφανίστηκε αρχικά με μία συλλογή διηγημάτων το 1982, ενώ το πρώτο της μυθιστόρημα ονομαζόταν "Η Συνάντηση". Άλλα μυθιστορήματά της είναι "Η αλεπού ήταν κιόλας ο κυνηγός", "Το Ζώο της Καρδιάς", και οι "Μετέωροι Ταξιδιώτες".

Έχει τιμηθεί με 20 βραβεία μεταξύ των οποίων το "Kleist Prize" το 1994, το Αριστείον το 1995, το "International Dublin Literary Award" το 199) και το "Franz Werfel Human Rights Award" το 2009.
2-μεθυλοπεντάνιο

Το ισοεξάνιο ή 2-μεθυλοπεντάνιο είναι ένα αλκάνιο, δηλαδή άκυκλος κορεσμένος υδρογονάνθρακας, με χημικό τύπο C6H14 και σύντομο συντακτικό τύπο CH3CH2CH2CH(CH3)2.
Ιριδισμός

thumb|right|220px|Ιριδισμός φυσαλίδας σάπωνος.
Με τον όρο ιριδισμός ή ιρίδωση, χαρακτηρίζεται στη φυσική το οπτικό φαινόμενο της ανάλυσης του λευκού φωτός πάνω σε διάφορες επιφάνειες, όπως συμβαίνει π.χ. σε φυσαλίδες σάπωνος, λεπτού στρώματος ελαίου, πετρελαιοκηλίδες κ.λπ. 
Το φαινόμενο αυτό οφείλεται στη συμβολή των φωτεινών ακτίνων που προσπίπτουν σε λεπτά σώματα υπό γωνία, εξ ου ονομάζεται και "γωνιοχρωμισμός".
Πανέμορφοι ιριδισμοί παρατηρούνται επίσης σε πολλά έντομα όπως και θαλάσσια όστρακα.
Ιλαρίων Τουρέ

Ο Ιλαρίων Τουρέ (πλήρες όνομα Αύγουστος Ιλαρίων Τουρέ - Auguste Hilarion Touret / Ωγκύστ Ιλαριόν Τουρέ, Σαργκεμίν, 1797 – Πειραιάς, 1858) ήταν Γάλλος φιλέλληνας αξιωματικός, που πήρε μέρος στην ελληνική Επανάσταση και στη συνέχεια έμεινε στην Ελλάδα ως αξιωματικός.
Ιρπίνοι

Οι Ιρπίνοι, ή Ιρπινοί ήταν αρχαίος ορεινός λαός της κεντρικής Ιταλίας, σαμνιτικής καταγωγής, που κατοικούσε στη περιοχή μεταξύ Καμπανίας προς δυσμάς, και Απουλίας προς ανατολάς, στη χώρα του Σαμνίου.

Το όνομά τους οφείλεται από τον λύκο που κατά την παράδοση τους είχε οδηγήσει στην εκλογή του τόπου μόνιμης διαμονής, όπως εξιστορεί ο Στράβων: «"ίρπον γαρ καλούσιν οι Σαμνίται τον λύκον"».

Κατά τους μεταξύ των Ρωμαίων και Σαμνιτών αγώνες οι Ιρπινοί είχαν ταχθεί με το μέρος των Σαβίνων. Στο δεύτερο Καρχηδονιακό πόλεμο τάχθηκαν με το μέρος του Αννίβα, τελικά όμως νικήθηκαν από τους Ρωμαίους και υποτάχθηκαν σ΄ αυτούς το 209 π.Χ..

Κυριότερες πόλεις των Ιρπινών ήταν το Μπενεβέντο (Beneventum), το Αικούλανο (Aeculanum) και το Αβελλίνο (Abellinum).
Δάμασκος

Ο Δάμασκος υπήρξε ήρωας της αρχαίας Ελλάδας, το όνομα του οποίου συνδέεται με την ίδρυση της πόλης της Δαμασκού στη Συρία.
Θεόδωρος Ζιάκας

Ο Θεόδωρος Ζιάκας (Μαυρονόρος Γρεβενών 1798 - Αταλάντη 1882) ήταν οπλαρχηγός από παλιά οικογένεια κλεφτών και αρματολών, που πολέμησε στην Ελληνική επανάσταση του 1821 και στις επαναστάσεις της Μακεδονίας του 1854 και του 1878. Πατέρας του ήταν ο γερο-Ζιάκας (Γεώργιος Ζιάκας) (1730 - 1810), πρωτοπαλίκαρο κατά το 1750 του λήσταρχου και αρματολού Ντελή - Δήμου της επαρχίας των Γρεβενών επί Κουρτ Πασά. Όταν σκοτώθηκε το 1780, τον διαδέχτηκε στο αρματολίκι ο γιος του, Θεόδωρος.

Το 1826, ο Μεχμέτ αγάς των Γρεβενών μαζί με την οικογένεια των Μακραίων επιτέθηκε εναντίον της οικίας των Ζακαίων. Σε αντίθεση με τον αδερφό του, Γιαννούλα, που σκοτώθηκε στη μάχη, ο Θεόδωρος κατάφερε να σωθεί και να καταφύγει στην ελεύθερη Ελλάδα. Εκεί δεν έμεινε για πολύ, καθώς δυο χρόνια μετά επέστρεψε στην επαρχία Γρεβενών και ανέλαβε την αρχηγία στο αρματολίκι. Ο Ζιάκας μετέφερε το λημέρι του από τα Γρεβενά στην Πίνδο, στην ορεινή Βάλια Κάλντα. 

thumbnail|left|150px|Σπήλαιο Γρεβενών, τοποθεσία της μάχης
Ο Θεόδωρος Ζιάκας οργάνωσε κατά το 1854 την εξέγερση της Δυτικής Μακεδονίας κατά των Τούρκων. Στη μάχη του Σπηλαίου Γρεβενών, αμέσως μετά τη μάχη στο σημερινό Καρπερό Γρεβενών, το Μάιο του 1854, ο Θεόδωρος Ζιάκας αντιμετώπισε κατά τις μέρες 28 Μαΐου-1 Ιουνίου του 1854 με 300 άνδρες 12.000 Τουρκαλβανούς με επικεφαλής τον Αβδή Πασά. 

Στη μάχη αυτή ο Θεόδωρος Ζιάκας αντιστάθηκε στους πολύ περισσότερους αντιπάλους για πολλές μέρες. Όταν τα πολεμοφόδια τελείωσαν, έδωσε εντολή ν' αδειάσουν τα βαρέλια του κρασιού που υπήρχαν στο χωριό, όπου υπήρχαν σημαντικές καλλιέργειες αμπελιών, να τα γεμίσουν με πέτρες και να τ' αφήσουν από ψηλά να κατρακυλήσουν προς τη μεριά των εχθρών. Αυτό είχε ως αποτέλεσμα να σκοτωθούν πολλοί απ' αυτούς. Συνέχισε να πολεμά, αλλά όταν η κατάσταση είχε αρχίσει να δυσχεραίνει, αποδέχτηκε τη μεσολάβηση των ξένων διπλωματών και κατόρθωσε να μεταφέρει 1.000 γυναικόπαιδα στην ελεύθερη Ελλάδα (Λαμία). 

Ο Θόδωρος Ζιάκας, ο οποίος έζησε στη συνέχεια στη Λαμία, πέθανε το 1882 στην Αταλάντη σε ηλικία 84 χρονών.
Δρυμαία

Η Δρυμαία ήταν αρχαία Φωκική πόλη, χτισμένη στις ανατολικές πλαγιές του όρους Καλλίδρομο, πάνω από την κοιλάδα του Κηφισού. Ο Παυσανίας αναφέρει ότι ο οικιστής της ήταν ο Ναύβολος ο γιος του Φώκου. Η Δρυμαία καταστράφηκε από τον Ξέρξη κατά την κάθοδο των Περσών στη νότια Ελλάδα. Μετά την απομάκρυνση των Περσών, η Δρυμαία περιτοιχίστηκε με ισχυρά τείχη που σώζονται μέχρι σήμερα.Τα τείχη αυτά έχουν μεγάλη ιστορική σημασία και έχουν γίνει πολλές αρχαιολογικές έρευνες στην περιοχή. 

Σήμερα στην περιοχή της Δρυμαίας υπάρχει σύγχρονος οικισμός ο οποίος αρχικά έφερε το όνομα Γλούνιτσα. Μετονομάστηκε, ωστόσο, σε Δρυμαία το 1915 λόγω της γειτνίασης με την αρχαία πόλη. Υπάγεται διοικητικά στο διευρυμένο Δήμο Αμφίκλειας - Ελάτειας.

Η Δρυμαία έχει υψόμετρο 520m. Το κλίμα της είναι Μεσογειακό με πολλές χιονοπτώσεις τους χειμερινούς μήνες. Υπάρχουν πολλά όμορφα μέρη αναψυχής όπως πχ η Πηγή κερασιάς, ο Αι- Γιώργης κα. Επίσης βρίσκεται κοντά στο χιονοδρομικό κέντρο του Παρνασσού. Την πανίδα της περιοχής αποτελούν λύκοι, αλεπούδες, σκίουροι, αγριόχοιροι καθώς και πολλά κτηνοτροφικά ζώα πχ κότες, κατσίκες, πρόβατα.
Άννα Παναγιωτοπούλου

Η Άννα Παναγιωτοπούλου (γεννήθηκε στην Κυψέλη, στις 30 Ιουλίου 1947) είναι Ελληνίδα ηθοποιός.
Γουλιέλμος Κλίτο

O Γουλιέλμος Κλίτο ("Guillaume Cliton", 25 Οκτωβρίου 1102 – 28 Ιουλίου 1128) μέλος του Οίκου της Νορμανδίας ήταν Κόμης της Φλάνδρας (1127 - 1128) και διεκδικητής Δούκας της Νορμανδίας. Ο Γουλιέλμος Κλίτο ήταν γιος του Ροβέρτου Β΄ της Νορμανδίας και της Σιβύλλας του Κονβερσάνο της κόρης του Γοδεφρείδου, κόμη του Κονβερσάνο, εγγονός από πατέρα του Γουλιέλμου του Κατακτητή. Ο χαρακτηρισμός "Κλίτο" που του δόθηκε σημαίνει στα Λατινικά "άνδρας βασιλικού αίματος" και αντιστοιχεί στο Αγγλοσαξονικό "Έθελινγκ".
Μανώλης Αγγελόπουλος

Ο Μανώλης Αγγελόπουλος (Δράμα, 8 Απριλίου 1939- Λονδίνο, 2 Απριλίου 1989) ήταν Έλληνας ρομά τραγουδιστής με σπουδαία καριέρα στο λαϊκό τραγούδι, κυρίως κατά τις δεκαετίες του 1970 και 1980. Έπεσε θύμα λογοκρισίας των ΜΜΕ λόγω της ιδιαίτερης καταγωγής του. Απεβίωσε στο Λονδίνο λόγω επιπλοκών της καρδιάς του στα 49 του χρόνια.
Ψαχνά

μικρογραφία|Μεσσάπιος Ποταμός
Τα Ψαχνά αποτελούν σήμερα κωμόπολη, περίπου 15 χλμ. βόρεια της Χαλκίδας στην Εύβοια, με την οποία συνδέεται οδικώς μέσω της παραλιακής οδού Χαλκίδας – Ν. Αρτάκης - Ψαχνών.

Παλαιότερα αποτελούσε έδρα ομώνυμης κοινότητας, σήμερα είναι έδρα του Δήμου Διρφύων - Μεσσαπίων. Το 1928 αριθμούσε 2.933 κατοίκους. Στην απογραφή του 2011 αριθμούσε 5.827 κατοίκους και μαζί με τη Μακρυμάλλη, τη Μονή Αγίου Ιωάννη Καλυβίτη, τη Μονή Μακρυμάλλης και τη Μονή Παναγίας Γοργοεπηκόου συναποτελούν τη Δημοτική Κοινότητα Ψαχνών της Δημοτικής Ενότητας Μεσσαπίων.

Στα Ψαχνά υφίσταται από προπολεμικά βιομηχανία προϊόντων ελιάς και εργοστάσιο παραγωγής ηλεκτρικού ρεύματος. Ο πληθυσμός ασχολείται κυρίως με τη γεωργία και την κτηνοτροφία και τα κύρια προϊόντα είναι κηπευτικά και δασικά. Επίσης πριν από το 1930 στα Ψαχνά υπήρχε ταχυδρομικό και τηλεγραφικό γραφείο, δημοτικό σχολείο, ημιγυμνάσιο, δασοφυλακείο, αστυνομικός σταθμός, ο ναός της Μεταμόρφωσης του Σωτήρος, καθώς επίσης και συνεταιρισμοί, (γεωργικός, ελαιουργικός, συνιδιοκτητών δάσους, πολιτιστικός ως και αμαξοκαρραγωγέων).

Σήμερα λίγο πριν την είσοδο στα Ψαχνά, από Χαλκίδα, όπου υφίσταται γέφυρα μικρού ποταμού, επί υψώματος δεξιά του δρόμου βρίσκονται οι εγκαταστάσεις του Τεχνολογικού Εκπαιδευτικού Ιδρύματος (ΤΕΙ) Στερεάς Ελλάδας όπου λειτουργούν επτά τμήματα και δύο σχολές του Ιδρύματος.
Pasporta Servo

To Pasporta Servo είναι μια "υπηρεσία φιλοξενίας" για τους ομιλητές της γλώσσας Εσπεράντο. Η υπηρεσία δημοσιεύει έναν κατάλογο από ανθρώπους από χώρες κάθε ηπείρου που επιθυμούν να φιλοξενήσουν άλλους Εσπεραντιστές στο σπίτι τους δωρεάν. Μέσα στην κουλτούρα της Εσπεράντο, ο ετήσιος κατάλογος θεωρείται μια σημαντική δημοσίευση, πιθανώς δεύτερη σε σειρά σε σχέση μόνον με "Plena Ilustrita Vortaro de Esperanto" (Πλήρες Εικονογραφημένο Λεξικό). Για το έτος 2007 υπήρχαν 1320 οικοδεσπότες σε 92 χώρες. Εντούτοις, η γεωγραφική τους κατανομή είναι κατά κάποιον τρόπο άνιση. Για παράδειγμα, το 2004 υπήρχαν:

* 119 - Γαλλία 
* 98 - Γερμανία 
* 78 - Ουκρανία 
* 64 - Ρωσία 
* 52 - ΗΠΑ 
* 42 - Ολλανδία 
* 34 - Κίνα 
* 29 - Ιαπωνία
* 28 - Ιράν 
* 3 - Ινδία 
* 67 - όλες τις χωρες της Αφρικής 
* 78 - όλες τις χώρες της Λατινικής Αμερικής 

Οι οικοδεσπότες καθορίζουν πόσες μέρες και πόσοι καλεσμένοι μπορούν να μείνουν με έναν σύντομο σχόλιο και με άλλους περιορισμούς ή ενδιαφέροντα (όχι καπνιστές, φέρτε μια σκηνή, προτιμώνται ειδικά νέοι άνθρωποι, κλπ). Οι οικοδεσπότες απολαμβάνουν έτσι να έχουν ανθρώπους από διάφορες χώρες στο σπίτι τους ενώ η φιλοξενούμενοι απολαμβάνουν την δωρεάν φιλοξενία σε προορισμούς που περιλαμβάνονται στον κατάλογο (αν και οι οικοδεσπότες μπορεί να ζητήσουν την καταβολή κάποιων εξόδων που πραγματοποιήθηκαν, λ.χ. τηλεφ. κλήσεις ή γεύματα). Επίσης, οι φιλοξενούμενοι νιώθουν μεγαλύτερη άνεση επειδή πολλοί οικοδεσπότες είναι πρόθυμοι να τους βοηθήσουν σχετικά με τα μεταφορικά μέσα ή τοπικές πληροφορίες κλπ, ενώ άλλοι προσφέρουν ακόμα και γεύματα, παρόλο που η μόνη πραγματική υποχρέωση που απαιτείται από αυτούς να προσφέρουν είναι η παροχή καταλύμματος για διανυκτέρευση.
300px|thumb|left|Το δίκτυο του "Pasporta Servo".
O κατάλογος του Pasporta Servo δημοσιεύεται κάθε χρόνο από το TEJO. Αν και η έννοια της προσφοράς φιλοξενίας σε ταξιδιώτες ανάγεται στους πρώτους πολιτισμούς (κυρίως στην Αρχαία Ελλάδα), η ιδέα της εφαρμογής της ειδικά στους ομιλητές της Εσπεράντο ξεκίνησε το 1966 στην Αργεντινή όταν ο "Ruben Feldman-Gonzalez" άρχισε το "Programo Pasporto". Το Pasporta Servo στην σημερινή του μορφή δημοσιεύθηκε για πρώτη φορά το 1974 με 40 οικοδεσπότες, υπό την καθοδήγηση του "Jeanne-Marie Cash" στην Γαλλία. Και οι δυο τους είναι ακόμα οικοδεσπότες στο Pasporta Servo.

To Pasporta Servo έχει χρησιμοποιηθεί πλειστάκις στο Εσπεραντικό κίνημα ως ένα μέσο για την προώθηση της Εσπεράντο, και είναι ένας από τους λόγους που οι άνθρωποι αρχίζουν να μαθαίνουν αυτή τη γλώσσα. Η επίσημη ιστοσελίδα του στην παρούσα φάση (Απρίλιος 2004) αναφέρει: "Ενώ παρέχει μια υπηρεσία στους Εσπεραντιστές οικοδεσπότες και φιλοξενούμενους, την ίδια στιγμή δείχνει, εύκολα και καθαρά, στο εξωτερικό της κοινό ότι η Εσπεράντο είναι μια γλώσσα χρήσιμη που λειτουργεί στην πράξη. Αρκετοί άνθρωποι μαθαίνουν Εσπεράντο μόνο επειδή θέλουν να ταξιδέψουν μέσω του Pasporta Servo."

Την άνοιξη του 2009, το TEJO προώθησε το Pasporta Servo 2.0, μια online έκδοση της υπηρεσίας. Σύμφωνα με την αρχική τους ανακοίνωση το 2008, το PS 2.0 θα υπάρχει παράλληλα και στην τυπωμένη έκδοση, ενώ θα επιτρέπει μια πιο ταχεία ανανέωση των πληροφοριών φιλοξενίας και στοιχεία δικτύωσης.
3-μεθυλοπεντάνιο

Το 3-μεθυλοπεντάνιο είναι ένα διαλκαδισμένο αλκάνιο δηλαδή κορεσμένος υδρογονάνθρακας και πιο συγκεκριμένα ένα από τα ισομερή εξάνια. Το 3-μεθυλοπεντάνιο έχει μοριακό τύπο C6H14 και ημισυντακτικό τύπο CH3CH2CH(CH3)CH2CH3.
Ζαχαρίας Παπαδάς

Ο Ζαχαρίας Παπαδάς ή καπετάν Φούφας (1876 – 8 Μαΐου 1907) ήταν Έλληνας μακεδονομάχος, οπλαρχηγός από το Πλατανάκι Αρκαδίας.
Αντώνιος Διογένης

Ο Αντώνιος Διογένης ήταν αρχαίος Έλληνας μυθιστοριογράφος του 1ου ή 2ου αιώνα μ.Χ., γνωστός από το έργο του Των υπέρ Θούλην απίστων λόγοι κδ΄. Στο έργο αυτό ο ήρωάς του, ο Δεινίας ο Αρκάς, φθάνει από την πατρίδα του στο νησί Θούλη και ερωτεύεται εκεί τη Δερκυλίδα. Του μυθιστορήματος αυτού διασώθηκε περίληψη στη "Μυριόβιβλο" του Φωτίου, ο οποίος επαινεί τον Αντώνιο για την καθαρότητα και τη χάρη των περιγραφών του, καθώς και αποσπάσματα στον βίο του Πυθαγόρα του Πορφυρίου.
Απολλώνιος ο Δύσκολος

Ο Απολλώνιος ο Δύσκολος ήταν σημαντικός αρχαίος Έλληνας γραμματικός από την Αλεξάνδρεια, που έζησε κατά τα μέσα του 2ου αιώνα μ.Χ. και θεωρείται ο θεμελιωτής του συντακτικού. Πατέρας του ήταν ο Μνησίθεος ο Αλεξανδρεύς.

Ο Απολλώνιος γεννήθηκε και δίδαξε στην Αλεξάνδρεια, ενώ ταξίδεψε και έζησε για ένα πολύ μικρό χρονικό διάστημα και στη Ρώμη. Αξιόλογες θεωρούνται οι παρακάτω εργασίες του Απολλωνίου, οι οποίες σώθηκαν:

* "Περί αντωνυμιών"
* "Περί επιρρημάτων"
* "Περί συνδέσμων"
* "Περί συντάξεως" σε 4 βιβλία

Οι παρακάτω εργασίες του χάθηκαν:

* "Περί μερισμού των του λόγου μερών" (4 βιβλία)
* "Περί ονομάτων, ήτοι ονοματολογικόν"
* "Περί ρημάτων, ήτοι ρηματικόν" (5 βιβλία)

Το "Περί συντάξεως" εξέδωσε ο Αδαμάντιος Κοραής, ενώ κατά τη βυζαντινή και τη μετέπειτα εποχή θεωρήθηκε από τα βασικότερα έργα για την κατανόηση συντακτικών θεμάτων.

Ο Απολλώνιος υποστήριζε ότι η γραμματική είναι τέχνη. Οι απόψεις του δημιούργησαν σχολή και ο γιος του, Αίλιος Ηρωδιανός «ο Τεχνικός», συνέχισε τις εργασίες του. Το επώνυμο «Δύσκολος» δόθηκε στον Απολλώνιο είτε επειδή ήταν κακότροπος στον χαρακτήρα, είτε επειδή τα συγγράμματά του ήταν δυσκολονόητα. Μία τρίτη ερμηνεία είναι ότι είχε ιδιαίτερη ευχέρεια στο να επιλύει περίπλοκα γραμματικά και συντακτικά προβλήματα.
Πολυδώρα

Στην ελληνική μυθολογία με το όνομα Πολυδώρα είναι κυρίως γνωστή μία θυγατέρα του Πηλέα και της Αντιγόνης, ετεροθαλής δηλαδή αδελφή του Αχιλλέα. Η Πολυδώρα, που αναφέρεται στην "Ιλιάδα" (ραψωδία Π, στίχοι 175 κ.ε.) ως "Πολυδώρη", έγινε μητέρα του Μενεσθίου από τη σχέση της με τον ποτάμιο θεό Σπερχειό, αλλά παντρεύτηκε τον Βώρο, γιο του Περιήρους, "«που φανερά με άπειρα δώρα την πήρε νύμφην»" ("Ιλιάδα", Π 178, μετάφρ. Ι. Πολυλά). Ο γιος της Πολυδώρας, ο Μενέσθιος, πήρε μέρος στον Τρωικό Πόλεμο ως ο ένας από τους 5 υπαρχηγούς των Μυρμιδόνων που όρισε ο Αχιλλέας.

Με το ίδιο όνομα αναφέρονται επίσης, σε κάποιες εκδοχές, η σύζυγος του Πρωτεσιλάου, μία από τις Ωκεανίδες, μία από τις Αμαζόνες και η μητέρα του Δρύοπα.
Χρήστος Ιορδανίδης

Ο Χρήστος Ιορδανίδης, γεννημένος στις 24 Σεπτεμβρίου 1949, είναι Έλληνας πρώην καλαθοσφαιριστής και προπονητής.
Ανθέμιος ο Τραλλιανός

Ο Ανθέμιος ο Τραλλιανός (Σελεύκεια Καρίας 474 μ.Χ. - Κωνσταντινούπολη, 534 μ.Χ.) ήταν Έλληνας Μικρασιάτης γεωμέτρης, φυσικός, αρχιτέκτονας, μηχανικός και γλύπτης, σπουδαιότερο έργο του οποίου ήταν η κατασκευή του Ναού της Αγίας Σοφίας στην πρωτεύουσα της Βυζαντινής Αυτοκρατορίας, την Κωνσταντινούπολη.
Σαμιακόν Βήμα

Το Σαμιακόν Βήμα είναι η μεγαλύτερη πολιτική εφημερίδα της Σάμου, συνέχεια της ιστορικής εφημερίδας ΣΑΜΟΣ, και εκδίδεται από το 1916.

Σήμερα τυπώνεται σε τυπογραφεία στο Βαθύ της Σάμου και εκδίδεται σε 16 μεγάλου μεγέθους σελίδες κάθε Δευτέρα (50 εκδόσεις τον χρόνο). Έχει κυκλοφορία πάνω από 3.000 φύλλα κατά μέσο όρο.
Παύλος Γερουλάνος

Ο Παύλος Γερουλάνος (1966) είναι Έλληνας πολιτικός. Υπήρξε γενικός γραμματέας Αποδήμου Ελληνισμού, ενώ εξελέγη βουλευτής στις εκλογές του 2009, κατέχοντας την 5η θέση του ψηφοδελτίου επικρατείας του Πανελλήνιου Σοσιαλιστικού Κινήματος. Τοποθετήθηκε στην κυβέρνηση Παπανδρέου του 2009 στη θέση του υπουργού Πολιτισμού και Τουρισμού της Ελλάδας, θέση που διατήρησε και στην μετέπειτα κυβέρνηση Παπαδήμου.
Γιάννης Ραγκούσης

Ο Γιάννης Ραγκούσης (Αθήνα, 11 Δεκεμβρίου 1965) είναι Έλληνας πολιτικός βουλευτής με τον ΣΥΡΙΖΑ-Προοδευτική Συμμαχία στην Β΄ Πειραιώς και πρώην υπουργός με το κόμμα του ΠΑΣΟΚ. Διετέλεσε Αναπληρωτής Υπουργός Εθνικής Άμυνας στην κυβέρνηση Λουκά Παπαδήμου 2011 και Υπουργός Υποδομών, Μεταφορών και Δικτύων και Υπουργός Εσωτερικών, Αποκέντρωσης και Ηλεκτρονικής Διακυβέρνησης στη κυβέρνηση Γεωργίου Παπανδρέου 2009.

Μερικές από τις αξιοσημείωτες μεταρρυθμίσεις του ήταν η δημιουργία του προγράμματος Διαύγεια, το πρόγραμμα Καλλικράτης για την αυτοδιοίκηση, ο νόμος υπ' αριθμόν 3838/2010 για τη χορήγηση Ελληνικής ιθαγένειας στα παιδιά των νόμιμων μεταναστών που γεννήθηκαν ή πήγαν σχολείο στην Ελλάδα, καθώς και ο ιδρυτικός Νόμος 3979 για την ηλεκτρονική διακυβέρνηση.
Γιώργος Παπακωνσταντίνου

:" Για τον παλαιότερο βουλευτή, δείτε Γεώργιος Κ. Παπακωνσταντίνου". 

Ο Γιώργος Παπακωνσταντίνου (Αθήνα, 30 Οκτωβρίου 1961) είναι Έλληνας πολιτικός. Διετέλεσε υπουργός Οικονομικών (7 Οκτωβρίου 2009 - 17 Ιουνίου 2011) και επίσης υπουργός Περιβάλλοντος, Ενέργειας και Κλιματικής Αλλαγής (17 Ιουνίου 2011 - 17 Μαΐου 2012). 

Στις Ευρωεκλογές του 2009 ήταν επικεφαλής του ψηφοδελτίου του ΠΑΣΟΚ, θέση από την οποία παραιτήθηκε τον Οκτώβριο του 2009 για να αναλάβει υπουργός Οικονομικών, ενώ στις 29 Δεκεμβρίου 2012 διαγράφηκε από το ΠΑΣΟΚ κατά την προεδρία του Ευάγγελου Βενιζέλου. 

Ο Γιώργος Παπακωνσταντίνου είναι ανιψιός του πρώην υπουργού Μιχάλη Παπακωνσταντίνου.
Χάρης Καστανίδης

Ο Χάρης Καστανίδης (Θεσσαλονίκη, 1956) είναι Έλληνας βουλευτής που διετέλεσε Υπουργός Εσωτερικών και Υπουργός Δικαιοσύνης της κυβέρνησης Γεωργίου Παπανδρέου. Στις εκλογές του 2009 εξελέγη δεύτερος σε σταυρούς βουλευτής του ΠΑΣΟΚ στην Α΄ Θεσσαλονίκης, πίσω από τον Ευάγγελο Βενιζέλο.
Δαυίδ Κομνηνός

Ο Δαυίδ Κομνηνός (1184 - 13 Δεκεμβρίου 1212), υιός του Μανουήλ Κομνηνού και της Ρουσουδάν των Βαγρατιδών, υπήρξε από τους ιδρυτές της Αυτοκρατορίας της Τραπεζούντας και συναυτοκράτορας μαζί με τον αδελφό του Αλέξιο Α΄ μέχρι το 1212, οπότε έχασε τη ζωή του κατά τη διάρκεια ένοπλων συγκρούσεων με τους Σελτζούκους Τούρκους.

Το 1185, οι Νορμανδοί επιδρομείς κατέλαβαν το Δυρράχιο και εν συνεχεία τη Θεσσαλονίκη, γεγονός, που έμεινε ως ορόσημο για την ιστορία της πόλης. Στην πολιορκία, η οποία άρχισε στις 15 Αυγούστου του 1185, οι Νορμανδοί χρησιμοποίησαν 200 πλοία και 80.000 άνδρες, αποκλείοντας την πόλη από ξηρά και θάλασσα. Ο ανεφοδιασμός της πόλης δεν ήταν επαρκής και ο διοικητής της Δαυίδ Κομνηνός δεν ήταν ικανός να οργανώσει κατάλληλα την άμυνα· εγκατέλειψε τους αμυνόμενους και οι ενισχύσεις από την Κωνσταντινούπολη έφτασαν πολύ αργά. Έτσι οι Νορμανδοί μέσα σε λίγες ημέρες, αφού έχασαν 3.000 στρατιώτες, στις 24 Αυγούστου 1185 κατέλαβαν τη Θεσσαλονίκη, παρά την ηρωική άμυνα των κατοίκων, και τη λεηλάτησαν, θανατώνοντας 7.000 από τους κατοίκους της.
Τοπ Καπί

To Τοπ Καπί (τουρκικά: "Topkapı Sarayı") είναι ανάκτορο που βρίσκεται στην Κωνσταντινούπολη. Χτισμένο σε λόφο που επιβλέπει το Βόσπορο και ήταν ακρόπολη του αρχαίου Βυζαντίου, αποτελούσε επίσημη κατοικία των σουλτάνων της Οθωμανικής Αυτοκρατορίας από τα μέσα του 15ου αιώνα μέχρι την κατασκευή του παλατιού Ντολμά Μπαχτσέ (1853). Αρχικά γνωστό ως «Νέο Παλάτι» (τουρκ. "Yeni Sarayı"), έλαβε τη σημερινή ονομασία του κατά το 19ο αιώνα από παρακείμενη ομώνυμη πύλη. Είναι μέρος των ιστορικών περιοχών της Κωνσταντινούπολης που ανήκουν συλλογικά στα Μνημεία Παγκόσμιας Πολιτιστικής Κληρονομιάς της UNESCO.

Η κατασκευή του χρονολογείται λίγα χρόνια μετά την κατάκτηση της Κωνσταντινούπολης από τον Μωάμεθ Β΄. Τα τείχη που περιβάλουν το παλάτι ανεγέρθηκαν περίπου το 1460 και η κατασκευή τους ολοκληρώθηκε το 1478. Στη διάρκεια του χρόνου, υπέστη σημαντικές τροποποιήσεις, επεκτάσεις, αλλά και φυσικές φθορές, συνδυάζοντας την αρχιτεκτονική διαφόρων αιώνων, καθώς νέα κτίσματα προστίθονταν από τους σουλτάνους. 

Το άλλοτε κυβερνητικό κέντρο λειτουργεί από τις 3 Απριλίου του 1924 ως μουσείο και αποτελεί ένα από τα σημαντικότερα αξιοθέατα της πόλης. Εκτός από τα ιστορικά κτίσματα, στις συλλογές του περιλαμβάνονται έργα κεραμικής, ισλαμικής καλλιγραφίας, χειρόγραφα, υφάσματα, τεχνουργήματα, θησαυροί των σουλτάνων, καθώς και ισλαμικά κειμήλια μεγάλης αξίας. Τα κύρια τμήματα του παλατιού είναι η αυτοκρατορική πύλη (τουρκ. "Bâb-ı Hümâyûn"), τα τέσσερα προαύλια ("Alay Meydanı, Divan Meydanı, Enderun Avlusu, Sofa-i Hümayun") και το χαρέμι.
Ψάων

Ο Ψάων ήταν αρχαίος Έλληνας ιστορικός από τις Πλαταιές που άκμασε κατά τους χρόνους των διαδόχων του Μεγάλου Αλεξάνδρου.

Όπως σημειώνει ο Διόδωρος ο Σικελιώτης, ο Ψάων έγραψε ιστορία των μακεδονικών χρόνων συνεχίζοντας το έργο του προγενέστερού του ιστορικού Διύλλου του Αθηναίου. Το σύγγραμμα του Ψάωνος περιλάμβανε 30 βιβλία, από τα οποία δεν διασώθηκε κανένα απόσπασμα..
Αχιλλέας Καϊμακλίου

Ο Αχιλλέας Καϊμακλίου (επίσημη ονομασία:Αθλητική Ένωσις Καϊμακλίου «Αχιλλεύς») είναι κυπριακός αθλητικός σύλλογος με έδρα το Καϊμακλί, συνοικία του Δήμου Λευκωσίας. Ιδρύθηκε το 1943. Διαθέτει τμήματα καλαθοσφαίρισης ανδρών και γυναικών, τμήμα ποδοσφαίρου σάλας και τμήμα μπόουλινγκ. Σημαντικότερο τμήμα είναι το τμήμα καλαθοσφαίρισης ανδρών, το οποίο έχει κατακτήσει 5πρωτάθληματα Κύπρου και 7 κύπελλα Κύπρου. Παλαιότερα διέθετε και ποδοσφαιρικό τμήμα, τμήμα πετοσφαίρισης ανδρών και τμήμα επιτραπέζιας αντισφαίρισης. Χρώματα του συλλόγου είναι το μπλε και το άσπρο.
Λούσιο Φιλομένο

Ο Λούσιο Φιλομένο είναι Αργεντινός ποδοσφαιριστής που αγωνίζεται ως επιθετικός στον ΠΑΟΚ. Γεννήθηκε στις 8 Μαΐου 1980 στο Μπουένος Άιρες.
Κατερίνα Μπατζελή

Η Κατερίνα Μπατζελή (γεννήθηκε στο Ηράκλειο Αττικής στις 25 Μαΐου 1958) είναι Ελληνίδα οικονομολόγος, πολιτικός, πρώην βουλευτής Ν. Φθιώτιδας με το ΠΑΣΟΚ και πρώην Υπουργός Αγροτικής Ανάπτυξης και Τροφίμων.
Άροτοι ιεροί

Με την ονομασία Άροτοι ιεροί φέρονταν στην αρχαιότητα τρεις θρησκευτικές τελετές που γίνονταν στην αρχαία Αθήνα. 

Η πρώτη γινόταν στη τοποθεσία "Σκίρο" κοντά στην Αθήνα σε ανάμνηση της πρώτης σποράς που έγινε στην Αττική. Η δεύτερη γινόταν στο "Ράριο πεδίο", κοντά στην Ελευσίνα όπου κατά τοπική παράδοση πρωτοκαλλιεργήθηκε εκεί κριθάρι όπου και η άλως του Τριπτόλεμου. Τέλος η τρίτη γινόταν μέσα στη πόλη της Αθήνας σ΄ έναν αγρό τον λεγόμενο Βουζύγιον, στους βορειοανατολικούς πρόποδες της Ακρόπολης όπου φυτευόταν ο προορισμένος για τη λατρεία της Αθηνάς σίτος, πιθανώς και για τον Πολιέα Δία.
Η τρίτη παραπάνω εορτή λεγόταν επίσης και «βουζύγιος άροτος» ή «Βουζύγιαι αραί» που γινόταν σε ανάμνηση της πρώτης σποράς σίτου στην Αθήνα από τον ήρωα Βουζύγη, ως ο πρώτος που έζευξε για σπορά βόδια (αρότρους βόες). Πριν όμως ο ήρωας αυτός διδάξει τη σπορά και καταστεί εθνικός ήρωας της Αθήνας ήταν γενάρχης ιερατικού γένους των Βουζύγων που αργότερα αυτοί επέβλεπαν τις εορτές αυτές και διατηρούσαν μεγάλο αριθμό βοών στην Αθήνα και την Ελευσίνα.
Σημειώνεται ότι υπήρχε και προσδιοριστικό επίθετο και επίκληση "Βουζυγία" για την θεά Αθηνά και στις τρεις αυτές τελετές ως εφευρέτης του αρότρου, εξ ου και η ονομασία αυτών των τελετών.

Οι τρεις αγροί που οι Βουζύγοι τελούσαν τους ιερούς αρότους (καλλιέργεια, οργώματα) θα πρέπει να θεωρηθεί ότι δεν βρίσκονταν σε μεγάλη απόσταση μεταξύ τους αφού προλάβαιναν την ίδια μέρα τη τέλεσή τους. Πολύ πιθανόν όμως και οι τρεις τελετές να ήταν διαδοχικές πράξεις της ίδιας τελετής, σε τρεις διαδοχικούς τόπους.<br> 
Πιθανότερον όμως όλων είναι αυτές οι τελετές ν΄ αποτελούσαν κάτω από θρησκευτική κάλυψη γεωργική προβολή και πρώιμη αγροτική εκπαίδευση του τριπλού οργώματος, που λέγεται ακόμα και σήμερα «"τρία αλέτρια"» (του αγρού) που γίνονται τον ίδιο χρόνο, σε διαφορετικές εποχές: άνοιξη, θέρος και φθινόπωρο.
Ποντέας

Στην ελληνική μυθολογία με το όνομα Ποντέας (Ποντεύς, δηλαδή «ο του πόντου, της ανοικτής θάλασσας») είναι γνωστό ένα μέλος της αριστοκρατίας των Φαιάκων. Αυτός ο νεαρός Φαίακας ευγενής αναφέρεται στην "Οδύσσεια" (ραψωδία θ, στίχος 113) ως ένας από τους συμμετέχοντες στους αγώνες που έγιναν προς τιμή του Οδυσσέα όταν αυτός φιλοξενήθηκε ως ναυαγός στο νησί των Φαιάκων.
Βίρνα Λίζι

Η Βίρνα Λίζι ("Virna Lisi", 8 Νοεμβρίου 1936 - 18 Δεκεμβρίου 2014) ήταν βραβευμένη Ιταλίδα ηθοποιός. Στη μακροχρόνια καριέρα της στον κινηματογράφο και την τηλεόραση είχε συμμετάσχει σε πάνω από 100 παραγωγές και έχει κερδίσει μεταξύ άλλων βραβείο ερμηνείας στο Φεστιβάλ των Καννών.
Δημάδης

: "Για το βουλευτή, δείτε Δημήτριος Δημάδης"

Ο Δημάδης (περ. 380 – 318 π.Χ.) ήταν αρχαίος Έλληνας ρήτορας και πολιτικός στην Αθήνα, καταγόμενος από τον αρχαίο αττικό δήμο της Παιανίας. Ο πατέρας του ήταν βαρκάρης και ο ίδιος ο Δημάδης εργάστηκε σε καράβια αλλά κατόρθωσε με την οξύνοιά του και την ρητορική του δεινότητα να αναδειχθεί σε κορυφαίο παράγοντα της Αθηναϊκής πολιτικής.
Πολύκτορας

Με το όνομα Πολύκτορας (Πολύκτωρ), που σημαίνει «αυτός που έχει πολλά κτήματα», αναφέρονται τρία διαφορετικά πρόσωπα της ελληνικής μυθολογίας (τα δύο στην "Οδύσσεια"), τα εξής:

# Ιθακήσιος, γιος του Πτερελάου και αδελφός του Ιθάκου και του Νηρίτου, ένας από τους τρεις αρχαιότατους ήρωες της Ιθάκης και ο ένας από τους τρεις δημιουργούς (οι άλλοι δύο ήταν οι αδελφοί του) της χτιστής βρύσης κοντά στην πρωτεύουσα του νησιού, από όπου υδρεύονταν οι πολίτες ("Οδύσσεια", ραψωδία ρ, στίχος 207).
# Ο πατέρας του Πεισάνδρου, του ενός από τους μνηστήρες της Πηνελόπης. Από το όνομα του πατέρα του, ο Πείσανδρος αναφέρεται στην "Οδύσσεια" (σ 299, χ 243) ως «Πολυκτορίδης».
# Ο ένας από τους 50 γιους του Αιγύπτου, με μητέρα την Καλιάδνη. Παντρεύτηκε τη Στύγνη, μία από τις 50 Δαναΐδες, και δολοφονήθηκε από αυτή κατά την πρώτη νύκτα του γάμου τους.
Πολυκάστη

Στην ελληνική μυθολογία με το όνομα Πολυκάστη είναι γνωστή η μικρότερη στην ηλικία θυγατέρα του Νέστορα και της Αναξιβίας (ή Ευρυδίκης). Αδέλφια της Πολυκάστης ήταν οι Πισιδίκη, Περσέας (όχι ο γνωστός ήρωας), Στράτιχος, Άρητος, Εχέφρων, Πεισίστρατος, Αντίλοχος και Θρασυμήδης. Σύμφωνα με τον Ευστάθιο, η όμορφη Πολυκάστη παντρεύτηκε τον Τηλέμαχο και έκαναν μαζί ένα γιο, τον Περσεπόλη. Η Πολυκάστη αναφέρεται στην "Οδύσσεια" (ραψωδία γ, στίχοι 464 κ.ε.) να λούζει τον Τηλέμαχο, να τον αλείφει με λάδι και να τον ντύνει με όμορφα ρούχα, χλαμύδα και χιτώνα.
Βουζύγης

Ο Βουζύγης ήταν μυθικός γενάρχης του αθηναϊκού ιερατικού γένους των Βουζυγών. Το όνομά του το έλαβε ως προσωνύμιο από τη σχετική μυθική παράδοση ότι πρώτος αυτός έζεψε βόδια που έσυραν άροτρο (άροτοι βόες) και όργωσε αγρό παρά την Ακρόπολη, τον λεγόμενο Βουζύγιον, τον οποίο στη συνέχεια έσπειρε σιτάρι.

Κατά την ίδια εκείνη παράδοση το άροτρο ήταν δώρο της θεάς Αθηνάς το οποίο στη συνέχεια έγινε αφιέρωμα στο ναό της. Στον Βουζύγη δόθηκαν από την θεά και οι πρώτες οδηγίες της καλλιέργειας των δημητριακών στην Αθήνα σε ανάμνηση των οποίων γίνονταν οι τελετές οι λεγόμενες «Βουζύγειαι αραί».

Το προσωνύμιο Βουζύγης είχε επίσης ως επίθετο και ο Τριπτόλεμος, ή ο Επιμενίδης ο Κρης, και ο Ηρακλής, κατά παραλλαγές του ίδιου μύθου, της πρώτης ζεύξης βοδιών σε άροτρο, καθώς και ο επιμελούμενος τα ιερά βόδια στην Ελευσίνα.

Στους μετακλασικούς χρόνους το όνομα Βουζύγης αποτελούσε κύριο όνομα Αθηναίων πολιτών.
Κεραυνός Κολχικού

Ο Κεραυνός Κολχικού είναι ελληνικό ποδοσφαιρικό σωματείο με έδρα το Κολχικό Θεσσαλονίκης. Επίσημο έτος ίδρυσης του συλλόγου είναι το 1954, έχει για έμβλημα τον κεραυνό και τα χρώματα του συλλόγου είναι το πράσινο και το λευκό. Ανήκει στη δύναμη της Ε.Π.Σ. Μακεδονίας και στο παρελθόν, είχε παρουσία στα πρωταθλήματα της Δ΄ Εθνικής και Γ΄ Εθνικής κατηγορίας. Έπειτα από δυο χρονιές στο πρωτάθλημα της Α1΄ Κατηγορίας, από τη σεζόν 2019-20 θα αγωνίζεται στην Α΄ Κατηγορία της Ε.Π.Σ. Μακεδονίας. Έδρα του αποτελεί το γήπεδο Κολχικού.
Μιχάλης Χρυσοχοΐδης

Ο Μιχάλης Χρυσοχοΐδης (Νησί Ημαθίας, 31 Οκτωβρίου 1955), είναι Έλληνας δικηγόρος και πολιτικός που είναι εν ενεργεία Υπουργός Προστασίας του Πολίτη στην κυβέρνηση του Κυριάκου Μητσοτάκη από το 2019. 

Διατέλεσε, υπουργός Προστασίας του Πολίτη (1999-2003, 2009-2010, 2012-2012), υπουργός Ανάπτυξης, Ανταγωνιστικότητας και Ναυτιλίας (2013-2015), καθώς και υφυπουργός σε διάφορα υπουργεία. 

Έχει διατελέσει βουλευτής του ΠΑΣΟΚ (1989-2015), ενώ διατέλεσε επίσης Γραμματέας της Κεντρικής Επιτροπής του ΠΑΣΟΚ, καθώς και Νομάρχης Καρδίτσας.
Ουντινέζε Κάλτσιο

Η Ουντινέζε Κάλτσιο (ιταλικά: "Udinese Calcio") είναι ποδοσφαιρική ομάδα από την πόλη Ούντινε της βόρειας Ιταλίας. Αγωνίζεται στην πρώτη κατηγορία του ιταλικού πρωταθλήματος όπου και είναι η δεύτερη παλαιότερη ομάδα μετά την Τζένοα. Τα χρώματα της ομάδας είναι το λευκό και το μαύρο και η έδρα της το δημοτικό Στάντιο Φρίουλι, χωρητικότητας 41.652 θεατών.
Πλάτανος της Κνωσού

Ο Πλάτανος της Κνωσού ήταν μυθικό ιερό δέντρο στην Κρήτη αφιερωμένο στον Δία και την Ήρα.
Επιγραφή της Γόρτυνας

thumb|480px|Αντιγραφή ολόκληρου του κειμένου
Η Επιγραφή της Γόρτυνας επίσης Κώδικας της Γόρτυνας ή απλώς Μεγάλος Κώδικας είναι ο αρχαιότερος σήμερα νομοθετικός κώδικας στον ευρωπαϊκό χώρο. Χρονολογείται στο πρώτο ήμισυ του 5ου αι. π.Χ. και βρίσκεται χαραγμένος στον αρχαιολογικό χώρο της Γόρτυνας στη νότια Κρήτη.
Golden Foot

To Golden Foot (σε ελεύθερη μετάφραση: "Χρυσή Πατούσα") είναι ένα διεθνές ποδοσφαιρικό βραβείο. Απονέμεται κάθε χρόνο από το 2003 σε παίκτες άνω των 29 ετών, οι οποίοι έχουν διακριθεί για τις επιτυχίες τους στο γήπεδο (τόσο ατομικά όσο και ομαδικά) αλλά και για την προσωπικότητά τους καθώς επίσης και την εκτίμηση που απολαμβάνουν από το κοινό και τους ειδικούς στο άθλημα. 

Ο νικητής επιλέγεται μεταξύ 10 υποψηφίων από κατάλογο που καταρτίζει επιτροπή αποτελούμενη από εκπροσώπους των ΜΜΕ αλλά και φιλάθλους από όλο τον κόσμο. Μόνο μία φορά μπορεί να βραβευτεί ένας ποδοσφαιριστής και αυτό οφείλεται στην ιδιαιτερότητα του βραβείου. Ειδικότερα, ο νικητής αφήνει τα αποτυπώματα από τα πόδια του στην "Προκυμαία των Πρωταθλητών", ένα είδος "Walk of Fame" στο Μονακό.
Διαθήκη

Διαθήκη είναι η μονομερής δικαιοπραξία με την οποία ένα φυσικό πρόσωπο (διαθέτης) εκδηλώνει τη βούλησή του για το πώς θα διατεθεί η περιουσία του μετά τον θάνατό του. 

Η διαθήκη είναι τυπική δικαιοπραξία. Πρέπει δηλαδή να καταρτισθεί με ορισμένο τύπο, ήτοι είτε να γραφεί ολόκληρη με το χέρι του διαθέτη και να χρονολογηθεί (ιδιόγραφη διαθήκη) είτε να καταρτισθεί από συμβολαιογράφο, ο οποίος καταγράφει τη βούληση του διαθέτη ενώπιον μαρτύρων (δημόσια διαθήκη) είτε να παραδοθεί το έγγραφο που περιέχει τη διαθήκη από τον διαθέτη σε συμβολαιογράφο ενώπιον μαρτύρων (μυστική διαθήκη).

Ο Νόμος προβλέπει τη σύνταξη διαθηκών και σε έκτακτες περιστάσεις με προφορική δήλωση προς τον εκάστοτε παρόντα δημόσιο λειτουργό (διαθήκη σε πλοίο, διαθήκη σε εκστρατεία, διαθήκη σε αποκλεισμένο τόπο).
Λουίζ Ρέννισον

Η Λουίζ Ρέννισον (11 Οκτωβρίου 1951 - 29 Φεβρουαρίου 2016) ήταν Αγγλίδα συγγραφέας και κωμικός που έγραψε τους Συλλογισμούς της Τζώρτζια Νίκολσον για έφηβα κορίτσια. Τα βιβλία καταγράφουν την ζωή ενός έφηβου κοριτσιού, της Τζώρτζια Νίκολσον, καθώς και των καλύτερων φίλων της. Τα δύο πρώτα βιβλία της, "Ο γάτος μου, οι κολλητές μου και τα πρώτα φιλιά", και το "Είναι τρελά αυτά τα αγόρια!" μετατράπηκαν σε ταινία, Angus, Thongs and Perfect Snogging. Έγραψε επίσης μια σειρά βιβλίων για την μικρότερη ξαδέρφη της Τζώρτζια, με τίτλο "Ανεμοδαρμένα Καλσόν".
Avion II

Το Avion II (αρχικά γνωστό ως Zephyr (Ζέφυρος, δυτικός άνεμος) ή ως Éole II) ήταν το δεύτερο πρωτόγονο αεροσκάφος το οποίο σχεδίασε ο Κλεμάν Αντέρ το 1893. Οι περισσότερες πηγές συμφωνούν στο γεγονός πως το αεροσκάφος δεν ολοκληρώθηκε ποτέ, με τον Αντέρ να το εγκαταλείπει για χάρη του Avion III το οποίο είχε οικονομική υποστήριξη. Ο μεταγενέστερος ισχυρισμός του Αντέρ πως πέταξε με το Avion II τον Αύγουστο του 1892 σε απόσταση 100 μέτρων σε χωράφι του Σατορύ δεν γίνεται ευρέως αποδεκτός.
Μεγάλη Συναγωγή της Ρώμης

Η Μεγάλη Συναγωγή της Ρώμης (στα Ιταλικά: "Tempio Maggiore di Roma)" είναι η μεγαλύτερη συναγωγή στη Ρώμη.
Μπουκουρά Ντουμπράβα

Η Μπουκουρά Ντουμπράβα (ρουμανικά: "Bucura Dumbravă", 28 Δεκεμβρίου 1868 - 26 Ιανουαρίου 1926), γνωστή και με το καλλιτεχνικός της Στεφανία "Φάννυ" Σέκουλιτς ("Ștefania "Fanny" Szekulics") ήταν Ρουμάνα, γεννημένη στην Ουγγαρία, μυθιστοριματογράφος, που προωθούσε τον πολιτισμό, πεζοπόρος, φιλάνθρωπος και θεοσοφίστρια. Το λογοτεχνικό της έργο, κατά κύριο λόγο, είναι γραμμένο στη γερμανική γλώσσα και επικεντρώνεται σε ρομαντικές ιστορίες και θρύλους, όπως του ήρωες Χατζούκ. Τα έργα της αποδείχθηκαν εμπορικά και της έφεραν επιτυχία, τόσο στη γερμανόφωνη Ευρώπη, όσο και στη Ρουμανία, εκ των οποίων κάποια είχαν πορλογηθεί από τη Βασίλισσα Ελισάβετ του Βιντ.

Γεννήθηκε στην Μπρατισλάβα και ο πατέρας ήταν ουγγρικής και σλοβακικής καταγωγής, ενώ η μητέρα της άνηκε στο γερμανικό έθνος. Περισσότερο η Μπουκουρά, έλαβε τον γερμανικό πολιτισμό και θεωρούσε τον εαυτό της Γερμανίδα. Κατά την παιδική της ηλικία, μετακόμισε αρκετές φορές σε διάφορα μέρη της Αυστροουγγαρίας, ενώ σε ηλικία 4 ετών, επισκέφθηκε και τη Βιέννη. Όταν πια ήταν στην ηλικία των 5, η οικογένεια της μετακόμισε στο Βασίλειο της Ρουμανίας, ως φίλοι του Καρόλου Α΄. Μερικοί ιστορικοί λένε ότι ο πατέρας της εκεί, εργάστηκε σε ένα Μουσονικό Οίκημα, το zur Brüderlichkeit. Η βασιλική οικογένεια γρήγορα κατάλαβε την αγάπη της Μπουκουρά για τη μουσική, τη λογοτεχνία και τη ρουμανική γλώσσα. Το 1884, η Βασίλισσα την συνέστησε στην υψηλή κοινωνία. 

Η Φαννύ έγινε, αργότερα, φιλάνθρωπος και ακτιβίστρια, βοηθώντας φτωχά παιδιά να πάνε σχολείο τις Κυριακές. Το πρώτο της έργο κυκλοφόρησε το 1908 και είχε τον τίτλο "Der Haiduck". Εξ αιτίας του ψευδωνύμου, πολλοί υπέθεταν ότι πρόκειται για μία λογοτεχνική προσπάθεια της Βασίλισσας. Όταν το 1912, το έργο κυκλοφόρησε ξανά, το προλόγησε η Βασίλισσα, με το ψευδώνυμο "Carmen Sylva". Το 1913, έπαιξε στο κάστρο Πέλε, πιάνο, συνοδεύοντας τον σπουδαίο Ρουμάνο βιολονίστα Τζόρτζε Ενέσκου. Η φιλία της με τη Βασίλισσα συνεχίστηκε και πολλές φορές κάνανε πεζοπορίες στα Καρπάθια Όρη. Τα τελευταία χρόνια της ζωής της άρχισε να καταπιάνεται με τον θεοσοφισμό. Σε ένα ταξίδι της στην Αίγυπτο, κόλλησε μαλάρια και απεβίωσε λίγο αργότερα. Για λόγο άγνωστό, το σώμα της αποτεφρώθηκε και οι στάχτες της στάλθηκαν πίσω στη Ρουμανία, μέσα σε αιγυπτιακό βάζο.
Ελβίδιος Πρίσκος

Ο Ελβίδιος Πρίσκος ("Helvidius Priscus", 1ος αιώνας μ.Χ.) ήταν Ρωμαίος πολιτικός και στωικός φιλόσοφος, με σπάνιες φιλελεύθερες αντιλήψεις για την εποχή του.
Transavia France

H Transavia France, παλαιότερα "transavia.com France", είναι μια γαλλική αεροπορική εταιρεία χαμηλού κόστους με έδρα το Αεροδρόμιο Orly στο Παρίσι. Η Transavia France είναι θυγατρική της Air France και της Transavia Airlines .
Επαρχία Νιλφαμάρι

μικρογραφία|Χάρτης της επαρχίας στο Μπανγκλαντές
Η Επαρχία Νιλφαμάρι (βεγγαλικά: নিলফামারী জেলা) είναι μια επαρχα στο βόρειο Μπαγκλαντές, στην διαίρεση Ρανγκπούρ. Υφίσταται από το 1984. Το διοικητικό κέντρο είναι το Νιλφαμάρι. Η επαρχία καταλαμβάνει έκταση 1.641 τ.χλμ. Σύμφωνα με την απογραφή του 2001 ο πληθυσμός της επαρχίας ήταν 1.550.686 άτομα. Το επίπεδο αλφαβητισμού ενηλίκων ήταν 25.35%, σημαντικά κατώτερο από το μέσο όρο του Μπαγκλαντές (43.1%). Στη θρησκευτική σύνθεση, το 82.64% του πληθυσμού είναι Μουσουλμάνοι και το 17.17% του πληθυσμού είναι Ινδουιστές.
Λίλι Ιβανόβα

Η Λιλιάνα Ιβανόβα Πετρόβα (βουλγαρικά: "Лиляна Иванова Петрова", 24 Απριλίου 1939), περισσότερο γνωστή με το καλλιτεχνικό της Λίλι Ιβανόβα ("Лили Иванова"), είναι Βουλγάρα τραγουδίστρια. Γεννήθηκε σε μία μικρή πόλη του Κουμπράτ, ενώ αργότερα αποφοίτησε από σχολή νοσηλευτικής, εξασκώντας το επάγγελμα του νοσηλευτή, για αρκετά μικρό χρονικό διάστημα. Επίσης, έχει ρουμανικές ρίζες από τη πλευρά της μητέρας της. Η καριέρα της στο τραγούδι ξεκίνησε αρχές του 1960, και το 1963 ήταν που απέκτησε δημοσιότητα, με τη variété παράσταση που έδωσε στο ξενοδοχείο Ambassador και το μουσικό θέατρο Constantin Tanase, στο Βουκουρέστι. Το τοπικό κοινό την αγάπησε, και την ίδια χρονιά κυκλοφόρησε ο πρώτος της δίσκος, με τίτλο "Amore Twist".

Το 1967, κυκλοφόρησε και ο δεύτερος δίσκος της, με τίτλο "Море на младостта" («Θάλασσα του νιάτων»). Το 1968, ηχογράφησε στη Μόσχα, τον τρίτο της δίσκο, "Melodia". Ενώ ο δίσκος "Camino" ηχογραφήθηκε στη Βουλγαρία, με το ομώνυμο τραγούδι, να ακούγεται ακόμα στις συναυλίες της, καθώς μέσω αυτού ξεδιπλώνει κάθε πτυχή της φωνής της. Το 1966, είχε κερδίσει στην Μπρατισλάβα, το βραβείο "Χρυσό Κλειδί". Ενώ σε όλη τη διάρκεια της καριέρας της συνέχισε να λαμβάνει βραβεία. Μεταξύ το 1981-87, η Ιβανόβα, εμφανιζόταν κυρίως στη Γερμανία, καθώς ζούσε κιόλας εκεί. Κατά τη δεκαετία του 1990, η Ιβανόβα κράτησε ψηλά την καριέρα της, ενώ κυκλοφόρησε και τρεις δίσκους. Παρόλα αυτά, το 2000, κυκλοφόρησε ίσως το μεγαλύτερο hit της καριέρας της, το "Ветрове" («Άνεμοι»). Και τα χρόνια που ακολούθησαν συνέχισε να κάνει συναυλίες στους μεγαλύτερους χώρους της Βουλγαρίας.

Το 2009, δέχτηκε την τιμή να τραγουδήσει στο Olympia Hall, του Παρισιού. Το 1997, η Διεθνής Ένωση Γυναικών, την είχε προτείνει ανάμεσα στις γνωστότερες γυναίκες του 20ου αιώνα. Το 1999, έλαβε το ύψιστο κρατικό βραβείο της Βουλγαρίας: Στάρα Πλανίνα, για τη συνεισφορά της στη βουλγαρική ποπ μουσική. Μερικά εκ των αρκετών βραβείων που έχει λάβει είναι το Πρώτο Βραβείο στο Μουσικό Φεστιβάλ Εστράδα, στην Πολωνία, το 1967, το Πρώτο Βραβείο, πάλι στον ίδιο διαγωνισμό, όμως στην Ισπανία, το 1968 και το Τρίτο Βραβείο, στο Yamaha World Popular Song Festival, το 1973, στην Ιαπωνία. Το 1970, είχε πάρει και τη Χρυσή Πλάκα, στην Ολυμπιάδα του Ποπ Μουσικού Φεστιβάλ στην Αθήνα, ενώ, τέλος, το 2006, έλαβε δικό της αστέρι στο Walk of Fame της Βουλγαρίας. Κατά τη διάρκεια της καριέρας της κυκλοφόρησε 35 δίσκους και 29 singles.
Freedom From Religion Foundation

To Freedom From Religion Foundation (FFRF) είναι αμερικάνικος μη κερδοσκοπικός οργανισμός, στις ΗΠΑ Είναι ο μεγαλύτερος εθνικός οργανισμός ο οποίος υποστηρίζει θέσεις των μη θεϊστών, υπερασπίζεται τον διαχωρισμό κράτους εκκλησίας, και προσπαθεί να εκπαιδεύσει το κοινό σε θέματα σχετικά με τον αθεϊσμό, αγνωστικισμό και την αθρησκία. Το FFRF εκδίδει την εφημερίδα "Freethought Today" 10 φορές τον χρόνο. Από το 2006, παράγει την ραδιοφωνική εκπομπή "Freethought Radio".
Καλίνα της Βουλγαρίας

Η Πριγκιπίσσα Καλίνα της Βουλγαρίας ("Kalina ot Bŭlgariya", Βουλγάρικα: "Калина Сакскобургготска", 19 Ιανουαρίου 1972 -) είναι η μοναχοκόρη του πρώην τσάρου της Βουλγαρίας, τσάρου Συμεών Β΄.
Άννι Λόρι Γκέιλορ

Η Άννι Λόρι Γκέιλορ ("Annie Laurie Gaylor", γεννημένη στις 2 Νοεμβρίου 1955) είναι ιδρυτικό στέλεχος του ινστιτούτου Freedom From Religion Foundation στο οποίο τώρα συμπροεδρεύει μαζί με τον σύζυγο της της Νταν Μπάρκερ ("Dan Barker") . Ήταν επίσης η εκδότρια της εφημερίδας "Freethought Today" έως το 2015. Η Gaylor έχει γράψει αρκετά βιβλία, συμπεριλαμβανομένου και των "Woe to the Women: The Bible Tells Me So" (Αλίμονο στις Γυναίκες: τι μας λέει η Βίβλος), "Betrayal of Trust: Clergy Abuse of Children" (Προδοσία της εμπιστοσύνης: Η κακοποίηση παιδιών από ιερείς) και, ως εκδότης το "Women Without Superstition: No Gods No Masters" (Γυναίκες χωρίς προκαταλήψεις: όχι θεός, όχι αφέντης). 

Το 2010, η Γκέιλορ παρέλαβε το βραβείο Humanitarian Heroine award από τον American Humanist Association.
Γέφυρα του Δούναβη

Η Γέφυρα του Δούναβη (πρώην γνωστή ως Γέφυρα της Φιλίας, , "Most na druzhbata" ή, πιο συνηθισμένο, Дунав Mост, "Dunav most"; ή "Podul de la Giurgiu") είναι χαλύβδινη γέφυρα πάνω από τον ποταμό Δούναβη που συνδέει τη βουλγαρική όχθη στα νότια με τη ρουμανική όχθη στα βόρεια και τις πόλεις Ρούσε και Τζιούρτζιου αντίστοιχα. Είναι μία από τις δύο γέφυρες που συνδέουν τη Ρουμανία με τη Βουλγαρία. Η άλλη είναι η Γέφυρα της Νέας Ευρώπης, που συνδέει το Βιντίν και το Καλαφάτ. Στη γέφυρα του Δούναβη μπορεί να φθάσει κάποιος με χρήση των δημόσιων συγκοινωνιών - των λεωφορείων των γραμμών 4,11,12 και 28.
American Atheists

Οι American Atheists είναι μη κερδοσκοπικός ακτιβιστικός οργανισμός στις Ηνωμένες Πολιτείες της Αμερικής ο οποίος σκοπό έχει να υπερασπιστεί τις ελευθερίες των άθεων και την προώθηση του χωρισμού κράτους και εκκλησίας. Εκδίδει περιοδικά, όπως το "American Atheist Magazine", και παραχωρεί ομιλίες σε πανεπιστήμια, κολέγια, ομίλους και ειδησεογραφικούς οργανισμούς. Ο οργανισμός ιδρύθηκε το 1963 από τη Madalyn Murray O'Hair μετά τη δικαστική μάχη για αφαίρεση της υποχρεωτικής προσευχής στα δημόσια σχολεία. Κατά τον πρόεδρό της David Silverman (o οποίος απαλλάχθηκε από τα καθήκοντά του το 2018 μετά από κατηγορίες για σεξουαλικά σκάνδαλα και σύγκρουση συμφερόντων), το 2013 η οργάνωση είχε 4.000 μέλη. Σύμφωνα με άλλη πηγή, τα πραγματικά μέλη ήταν 2.000 έως 2,500.

Τον Μάιο το 2013, οι American Atheists, ήρθαν σε συμφωνία με το Bradford County, Florida, σχετικά με την δημιουργία ενός μνημείου το οποίο θα περιείχε τις 10 εντολες. Οι American Atheists θα είχαν δικαίωμα να ανεγείρουν το δικό τους μνημείο στην δημόσια γη. Αυτό οδήγησε στην δημιουργία του πρώτου μνημείου για άθεους σε δημόσια γη στις ΗΠΑ.
Καίτη Λιβανού

Η Καίτη Λιβανού (πραγματικό όνομα: Αικατερίνη Κοντοπίδου, 27 Δεκεμβρίου 1969) είναι Ελληνίδα τραγουδίστρια.
Γιώργος Χασιώτης

Ο Γιώργος Χασιώτης (γεν. 1935) είναι Έλληνας πρώην ποδοσφαιριστής, ο οποίος αγωνίστηκε με επιτυχία στην ομάδα του ΠΑΟΚ την δεκαετία του 1950 και του 1960 και αγωνίζονταν στην θέση του αμυντικού.

Γεννήθηκε στην Νεάπολη Θεσσαλονίκης το 1935. Το 1953 υπέγραψε συμβόλαιο με την ομάδα του ΠΑΟΚ, η οποιά τον έκλεψε κυριολεκτικά μέσα από τα χέρια του συμπολίτη Άρη.

Υπήρξε αρχηγός της ομάδας και έπαιξε σε έναν τελικό κυπέλλου, το 1955 εναντίον του Παναθηναϊκού. Αγωνίστηκε στον Δικέφαλο μέχρι το 1964 όπου και αποχώρησε από την ενεργό δράση. Σημείωσε 1 γκολ σε 268 συμμετοχές και κατέκτησε 4 Πρωταθλήματα Θεσσαλονίκης (1954, 1955, 1956 και 1957).

Μετά την αποχώρηση του από το ποδόσφαιρο υπηρέτησε την ομάδα της Θεσσαλονίκης από διάφορα πόστα. Αντικατέστησε τον Ίβιτσα Χόρβατ στην τεχνική ηγεσία της ομάδας το 1970.